
თბილისი                                    


   __________ 2015 წ.
1. ხელშეკრულების მხარეები
ერთი მხრივ – საქართველოს კულტურისა და ძეგლთა დაცვის სამინისტროს სისტემაში შემავალი სსიპ „საქართველოს კულტურული მემკვიდრეობის დაცვის ეროვნული სააგენტო“ (შემდგომში – სააგენტო), წარმოდგენილი 
 და მეორე მხრივ – (შემდგომში – მესაკუთრე/კანონიერი მოსარგებლე), საქართველოს სამოქალაქო კოდექსის, „კულტურული მემკვიდრეობის შესახებ“ საქართველოს კანონისა და მოქმედი კანონმდებლობის შესაბამისად, ვდებთ ხელშეკრულებას შემდეგზე:

2. ხელშეკრულების საგანი

(საგანი, მისამართი, საკუთრების ფორმა-დოკუმენტი და ა.შ.) მოვლა-პატრონობის პირობების განსაზღვრა ძეგლის კანონიერ მესაკუთრესთან/კანონიერ მოსარგებლესთან, „კულტურული მემკვიდრეობის შესახებ“ საქართველოს კანონის 28-ე მუხლის შესაბამისად (შემდგომში – კანონი).
3. ხელშეკრულების მიზანი
წინამდებარე ხელშეკრულების მიზანია ძეგლის, მისი ტერიტორიისა და მასში დაცული კულტურული მემკვიდრეობის ობიექტების დაზიანებისა და განადგურებისგან დაცვა, მისთვის იმ თვისებებისა და მახასიათებლების, ასევე იმ გარემოს შენარჩუნება, რაც განაპირობებს მის ისტორიულ-კულტურულ (მემორიალური, ეთნოლოგიური, მხატვრული, ესთეტიური და სხვა) ან სამეცნიერო ღირებულებას. 

4. მხარეთა ვალდებულებები 
4.1. მესაკუთრე/კანონიერი მოსარგებლე ვალდებულია:
4.1.1. ძეგლისა და მისი ტერიტორიის დაზიანებისა და განადგურებისგან დაცვის, ასევე ძეგლის ისტორიულ-კულტურული ღირებულების შენარჩუნების მიზნით განახორციელოს „კულტურული მემკვიდრეობის შესახებ“ საქართველოს კანონითა და საქართველოს კანონმდებლობით განსაზღვრული ღონისძიებები;

4.1.2. არ დაუშვას ძეგლის იმგვარი გამოყენება, რომელიც აზიანებს ან ამგვარ საფრთხეს უქმნის მას, ამცირებს მის კულტურულ ან ისტორიულ ღირებულებას, იწვევს მისი ავთენტური ელემენტების ცვლილებებს, ან აუარესებს მის აღქმას;

4.1.3.  დაუყოვნებლივ (1 კვირის ვადაში) აცნობოს სააგენტოს ძეგლის  მდგომარეობის, მისი შენახვის პირობების ცვლილების, დაზიანების ან ძეგლისათვის საფრთხის შემცველი გარემოების არსებობის შესახებ;

4.1.4. სააგენტოს მოთხოვნის შემთხვევაში, ხელი შეუწყოს შესაბამის კომპეტენტურ ორგანოებს და სპეციალისტებს ძეგლის დათვალიერებასა და მისი მდგომარეობის შესწავლაში, მოთხოვნისამებრ, მიაწოდოს მის ხელთ არსებული ინფორმაცია ძეგლის შესახებ, თუ ის არ წარმოადგენს სახელმწიფო, კომერციულ ან კანონით გათვალისწინებულ სხვა საიდუმლოებას;

4.1.5. არ დაუშვას ძეგლზე რაიმე სახის სამუშაოების წარმოება  კანონითა და საქართველოს კანონმდებლობით დადგენილი შესაბამისი ნებართვის გარეშე. 

4.1.6. არ დაუშვას ძეგლზე რაიმე სახის თვითნებური ზემოქმედება, მათ შორის ძეგლის ნაწილებისა თუ ფრაგმენტების გადაკეთება, დანაწევრება, დაშლა, დამატება;

4.1.7. უზრუნველყოს ძეგლზე საზოგადოების დაშვება კანონმდებლობით განსაზღვრული წესით;

4.1.8. კანონმდებლობით განსაზღვრულ შემთხვევაში სააგენტოს  წერილობითი გაფრთხილების მიღებიდან,  დადგენილ ვადაში უზრუნველყოს სააგენტოს მიერ გაფრთხილებით დადგენილი პირობების შესრულება; 

4.1.9. კანონის 30-ე მუხლის მე-5 პუნქტით მინიჭებული უფლებამოსილების გამოყენებისას აანაზღაუროს სააგენტოს, ან მის მიერ განსაზღვრული სამუშაოს შემსრულებელი პირის მიერ ძეგლის გადაუდებელ სარეაბილიტაციო სამუშაოებზე გაწეული ყველა ხარჯი.

4.1.10. შეასრულოს კანონმდებლობით განსაზღვრული სხვა მოვალეობები.
4.2. სააგენტო ვალდებულია:

4.2.1. უზრუნველყოს ძეგლის მდგომარეობის პერიოდული შემოწმება;

4.2.2. საქართველოს კანონმდებლობით დადგენილ ვადებში უზრუნველყოს მესაკუთრის/კანონიერი მოსარგებლის ინფორმირება ძეგლის სამართლებრივი მდგომარეობის ცვლილების (სტატუსის მოხსნა, კატეგორიის მინიჭება) შესახებ;

4.2.3. მესაკუთრისგან/კანონიერი მოსარგებლისგან ძეგლის  მდგომარეობის, მისი შენახვის პირობების ან გარემოს ცვლილებების შესახებ ინფორმაციის მიღებიდან 2 კვირის ვადაში უზრუნველყოს ინფორმაციის ადგილზე შემოწმება და მიიღოს კანნომდებლობით გათვალისწინებული ზომები;

4.2.4. მესაკუთრის/კანონიერი მოსარგებლის მოთხოვნისთანავე მიაწოდოს მას ძეგლის შესახებ სააგენტოში არსებული სამეცნიერო-მეთოდური ინფორმაცია და გაუწიოს სამართლებრივი კონსულტაცია;

4.2.5. კანონმდებლობით დადგენილ ვადებში შეისწავლოს და განიხილოს მესაკუთრის /კანონიერი მოსარგებლის წინადადებები, საჩივრები და პრეტენზიები.
5. მხარეთა უფლებები

5.1. მესაკუთრე/კანონიერი მოსარგებლე  უფლებამოსილია:

5.1.1. გამოიყენოს ძეგლი კანონის მოთხოვნათა შესაბამისად და მიიღოს შემოსავალი;

5.1.2. ისარგებლოს კანონმდებლობით დადგენილი საგადასახადო თუ სხვა შეღავათებით;

5.1.3. სააგენტოსა და კულტურული მემკვიდრეობის დაცვის სხვა სახელმწიფო ორგანოებისაგან მოითხოვოს სამეცნიერო-მეთოდური და სამართლებრივი კონსულტაცია ძეგლის შესახებ.

5.2. სააგენტო უფლებამოსილია:

5.2.1. ამ ხელშეკრულებით გათვალისწინებული ძეგლის მოვლა-პატრონობის პირობების დარღვევის, ასევე სააგენტოს მიერ გაცემული ნებართვის პირობების დარღვევის ან კანონით გათვალისწინებული ნებართვის გარეშე ძეგლზე რაიმე სახის სამუშაო წარმოების შემთხვევაში, მისცეს მესაკუთრეს/კანონიერ მოსარგებლეს წერილობითი გაფრთხილება, რომლითაც განუსაზღვრავს მას ძეგლის მოვლა-პატრონობასთან დაკავშირებით მისაღებ ზომებს, კონკრეტული ქმედებების განხორციელების პირობებს და მათი უზრუნველყოფის გონივრულ ვადას;

5.2.2. ამ მუხლის 5.2.1. პუნქტში მითითებული ვადის გასვლის შემდეგ, თუ მესაკუთრის/კანონიერი მოსარგებლის მიერ არ იქნება უზრუნველყოფილი სააგენტოს მიერ გაცემული გაფრთხილებით გათვალისწინებული ღონისძიებები, დასვას მესაკუთრის/კანონიერი მოსარგებლის ადმინისტრაციული ან სისხლისსამართლებრივი პასუხისმგებლობის საკითხი.   

5.2.3. კანონით გათვალისწინებულ შემთხვევაში, სასამართლო გადაწყვეტილებით, მესაკუთრის/კანონიერი მოსარგებლის თანხმობის გარეშე, თავად ან მესამე პირთა მეშვეობით აწარმოოს ძეგლზე გადაუდებელი სარეაბილიტაციო სამუშაოები.

6. ფორსმაჟორი
6.1. მხარეები თავისუფლდებიან ამ ხელშეკრულებით ნაკისრი ვალდებულებებისაგან იმ შემთხვევაში, თუ ძეგლის დაზიანება ან განადგურება მოხდა დაუძლეველი ბუნებრივი მოვლენების (ხანძარი, მიწისძვრა, წყალდიდობა და სხვ.) არსებობის შემთხვევაში.

6.2. ამ მუხლის პირველი პუნქტით გათვალისწინებული პირობების აღმოფხვრისთანავე, წინამდებარე ხელშეკრულებაში დანართის სახით შეიტანება შესაბამისი ცვლილება, რომლითაც ფიქსირდება ძეგლის მდგომარეობისა და გარემოს ცვლილებებთან დაკავშირებული მონაცემები. 

7. პასუხისმგებლობა ხელშეკრულების დარღვევისათვის

ამ ხელშეკრულების დარღვევა გამოიწვევს პასუხისმგებლობას საქართველოს კანონმდებლობით დადგენილი წესით. 

8. ხელშეკრულების ამოქმედება და  მოქმედების ვადები
8.1. წინამდებარე ხელშეკრულება შედგენილია 2 თანაბარი იურიდიული ძალის მქონე ეგზემპლარად, რომელთაგან ერთი ინახება სააგენტოში, ხოლო ერთი ეგზემპლარი მესაკუთრესთან /კანონიერ მოსარგებლესთან. 

8.2. ხელშეკრულება ძალაშია ორივე მხარის მიერ მისი ხელმოწერის დღიდან უვადოდ, მესაკუთრის ცვლილებამდე.

მხარეთა ხელმოწერები
სააგენტო                                                                      

მესაკუთრე/კანონიერი მოსარგებლე

